

**POLUGODIŠNJI IZVJEŠTAJ O IZVRŠENJU PRORAČUNA GRADA RIJEKE ZA 2024. GODINU**

* **VODIČ ZA GRAĐANE -**



Rujan, 2024.

* **MAKROEKONOMSKA KRETANJA U REPUBLICI HRVATSKOJ U 2024. GODINI**

Osnovno obilježje makroekonomskih kretanja u proteklih nekoliko godina je inflacija koja se ipak postupno smanjuje te je u lipnju 2024. u odnosu na lipanj 2023. stopa inflacije iznosila 2,4%.

***Stopa inflacije ( izvor DZS)***

 U nastavku se daju podaci Državnog zavoda za statistiku o ostvarenim makroekonomskim pokazateljima u prvom polugodištu 2024. godine.

* Tromjesečni rast BDP-a u prvom tromjesečju 2024. godine realno je veći za 3,9% u odnosu na prvo tromjesečje 2023. godine, a u drugom tromjesečju 2024. godine realno je veći za 3,3% u odnosu na drugo tromjesečje 2023. godine.
* Cijene dobara i usluga za osobnu potrošnju, mjerene indeksom potrošačkih cijena, u lipnju 2024. u odnosu na lipanj 2023., tj. na godišnjoj razini, u prosjeku su više za 2,4%.
* Ukupan broj zaposlenih u lipnju 2024. godine je 1.722.892, što je za 2,2% više nego u lipnju 2023. godine.

Stopa registrirane nezaposlenosti u lipnju 2024. iznosila je 4,7%.

 Broj nezaposlenih u lipnju 2024. iznosio je 84.841 i manji je za 14,0% u odnosu na lipanj 2023.

* Prosječna mjesečna isplaćena neto plaća po zaposlenome u pravnim osobama Republike Hrvatske za lipanj 2024. iznosila je 1.315 eura, a prosječna mjesečna bruto plaća 1.819 eura.

U odnosu na lipanj 2023., prosječna mjesečna isplaćena neto plaća nominalno je viša za 14,3%, a realno za 11,6%, odnosno prosječna mjesečna bruto plaća nominalno je viša za 14,4%, a realno za 11,7%.

Medijalna neto plaća za lipanj 2024. iznosila je 1.106 eura, a medijalna bruto plaća 1.498 eura.

* **Utjecaj makroekonomskih kretanja na Proračun Grada Rijeke u prvom polugodištu 2024. godine**
* Na prihodnoj strani proračuna su inflatorna kretanja najvidljivija na većem ostvarenju prihoda od poreza na dohodak jer pod pritiskom rasta životnih troškova, rastu i plaće.
* Na rashodnoj strani se rast cijena odražava na povećane proračunske troškove, prvenstveno materijalne rashode za redovno poslovanje i programske aktivnosti Grada i proračunskih korisnika. Također, povećani su rashodi za zaposlene u gradskoj upravi i kod proračunskih korisnika.
* **OSTVARENJE PRORAČUNA GRADA RIJEKE U PRVOM POLUGODIŠTU 2024. GODINE**

Proračun Grada Rijeke je konsolidirani proračun Grada i 83 proračunskih korisnika koji su u nadležnosti Grada Rijeke, što znači da su u proračunu planirani proračunski prihodi i rashodi te prihodi svih proračunskih korisnika i rashodi koje iz njih financiraju.

U sljedećoj tablici i nastavku teksta daje se obrazloženje ostvarenog viška konsolidiranog Proračuna Grada Rijeke u prvom polugodištu 2024. godine.

**Tablica 1. Ostvarenje Proračuna Grada Rijeke u prvom polugodištu 2024. godine prema osnovnoj klasifikaciji**

|  |  |  |
| --- | --- | --- |
| Opis | TEKUĆI PLAN ZA 2024. | IZVRŠENJE  I-VI 2024. |
| 1 | 2 | 3 |
| UKUPNI PRIHODI I PRIMICI | **186.761.930,00** | **92.877.849,45** |
| UKUPNI PRIHODI  | **185.187.730,00** | **92.464.187,79** |
| *Prihodi poslovanja* | *179.178.321,00* | *88.339.522,78* |
| *Prihodi od prodaje nefinancijske imovine* | *6.009.409,00* | *4.124.665,01* |
| PRIMICI OD FINANCIJSKE IMOVINE I ZADUŽIVANJA | **1.574.200,00** | **413.661,66** |
| UKUPNI RASHODI I IZDACI | **199.430.000,00** | **78.753.725,93** |
| UKUPNI RASHODI | **194.183.868,00** | **76.443.460,68** |
| *Rashodi poslovanja* | *168.321.191,00* | *70.601.337,96* |
| *Rashodi za nabavu nefinancijske imovine* | *25.862.677,00* | *5.842.122,72* |
| IZDACI ZA FINAN. IMOVINU I OTPLATE ZAJMOVA | **5.246.132,00** | **2.310.265,25** |
| VIŠAK/MANJAK PRIHODA TEKUĆE GODINE (A-B) | **-12.668.070,00** | **14.124.123,52** |
| RASPOLOŽIVA SREDSTVA IZ PRETH. GODINA | **12.668.070,00** | **17.404.055,53** |
| Višak/manjak prihoda iz prethodnih godina - proračun | 11.161.939,00 | 17.152.493,09 |
| Višak/manjak prihoda iz preth. godina – pror. korisnici | 1.506.131,00 | 251.562,44 |
| VIŠAK/MANJAK TEKUĆE GODINE + RASPOLOŽIVA SREDSTVA IZ PRETHODNIH GODINA (A-B+C) | **0,00** | **31.528.179,05** |

U prvih šest mjeseci ukupni prihodi i primici konsolidiranog proračuna Grada i svih proračunskih korisnika ostvareni su u iznosu od 92.877.849,45 eura ili 49,7% godišnjeg plana, a ukupni rashodi i izdaci u iznosu od 78.753.725,93 eura ili 39,5% godišnjeg plana. Iz navedenoga proizlazi da je u razdoblju I-VI 2024. godine ostvren višak prihoda konsolidiranog proračuna u iznosu 14.124.123,52 eura, koji se sastoji od viška prihoda Grada u iznosu 13.503.881,10 eura te od financijskih rezultata proračunskih korisnika koji su ukupno ostvarili višak prihoda u iznosu od 620.242,42 eura.

Na ostvarenje viška prihoda Grada značajan utjecaj ima veće ostvarenje prihoda od poreza na dohodak koji su u prvih šest mjeseci ostvareni s 51,6% godišnjeg plana te su za 7.873.701,06 eura veći u odnosu na prvih šest mjeseci 2023. godine.

Sukladno tome je Prvim izmjenama i dopunama proračuna za 2024. godinu povećan plan prihoda od poreza na dohodak za 11.887.000 eura ili za 18,6%, sagledavajući dosadašnje ostvarenje i očekivanja do kraja godine. Navedena povećana sredstva su raspoređena na rashodnu stranu proračuna za trošenje do kraja godine. **Ukupno su Prvim izmjenama i dopunama proračuna prihodi povećani za 16.720.562,00 eura, a rashodi za 20.380.000,00 eura.** Samim tim se očekuje veće ostvarenje rashoda u drugom dijelu godine te se privremeni višak za prvih šest mjeseci u potpunosti stavlja na raspolaganje za realizaciju rashoda do kraja godine.

Proračunski korisnici su za prvih šest mjeseci ostvarili višak prihoda u iznosu od 620.242,42 eura, pri čemu je većina korisnika poslovala s viškom, a manji broj njih je ostvario manjak prihoda.

**Prije samog obrazlaganja ostvarenja u prvih šest mjeseci, podsjetimo na osnovne značajke Proračuna za 2024. godinu:**

* Na prihodnoj strani proračuna najznačajnija promjena proizlazi iz izmjena Zakona o porezu na dohodak i Zakona o lokalnim porezima, kojima je od 2024. godine ukinut prirez porezu na dohodak, a koji je u 2023. godini iznosio 13,0%. Inače, za mandatno razdoblje do 2025. godine bilo je planirano postupno smanjenje stope prireza te je u 2024. godini stopa prireza trebala biti smanjena na 12%, a u 2025. godini na 10%. Kao oblik nadoknade za izgubljeni prirez, gradovi su mogli povećati visinu poreznih stopa poreza na dohodak pa je Grad Rijeka u 2024. godini povećao dotadašnju nižu stopu poreza s 20,0% na 22,4% i dotadašnju višu stopu s 30,0% na 33,6%, što je približno ekvivalent dotadašnjim poreznim stopama i smanjenoj stopi prireza od 12,0%, kako je prvotno bilo predviđeno za 2024. godinu.
* Na rashodnoj strani proračuna:
* Povećana su sredstva za javne potrebe u kulturi, sportu i tehničkoj kulturi, povećana je visina stipendija, veća su izdvajanja za rad gradskih vrtića, sufinanciranje privatnih vrtića i obrta za čuvanje djece, smanjena je cijena za roditelje za boravak djece u dječjim vrtićima za 25 eura mjesečno.
* Povećana su ulaganja u program održavanja komunalne infrastrukture, provodi se projekt Sustav gospodarenja otpadom od vrata do vrata, planirana je sadnja drvoreda i ozelenjavanje parkova u sklopu Provedbe mjera prilagodbe klimatskim promjenama putem Fonda za zaštitu okoliša i energetsku učinkovitost.
* Planirana je nabava novih vozila za Javnu vatrogasnu postrojbu, nastavljaju se ulaganja u OŠ i dječje vrtiće kroz energetske obnove, izgradnju Dječjeg vrtića Fiume, ugradnju solarnih elektrana na objektima odgoja i školstva; ulaganja u objekte sporta: Stadion Kantrida pomoćno igralište - zamjena umjetne trave, Centar Zamet - uređenje parketa, Bazen za skokove - zamjena balona, Boćarski centar Podvežica - uređenje vanjske površine objekta, ugradnja solarnih elektrana na objektima sporta.

**Osim toga, Prvim izmjenama i dopunama proračuna uvrštene su u proračun dodatne promjene, od kojih su najznačajnije:**

* Povećani su rashodi za zaposlene u gradskoj upravi i kod proračunskih korisnika.
* Planirano je ulaganje u Produženu ulicu Riva i Trg Žabica, povećana su sredstva za program održavanja objekata javne, stambene i poslovne namjene i program održavanja komunalne infrastrukture.
* Povećana se sredstva za nabavu opreme kod pojedinih proračunskih korisnika, sredstva za javne potrebe u sportu i za programe u kulturi.
* Povećana su sredstva za sufinanciranje obrta za čuvanje djece, uvedena je populacijska mjera sufinanciranja medicinski potpomognute oplodnje, planiran je novi projekt Zaželi s ciljem povećanja socijalne uključenosti i prevencije institucionalizacije starijih osoba i osoba s invaliditetom.
* **PRIHODI I PRIMICI**

Ukupni prihodi i primici konsolidiranog proračuna su ostvareni u iznosu od 92.877.849,45eura ili 49,7% godišnjeg plana, a u odnosu na prvih šest mjeseci 2023. godine veći su za 6.977.712,40 eura ili 8,1%. Proračunski prihodi iznose 68.963.578,50 eura, a prihodi proračunskih korisnika 23.914.270,95 eura.

**Grafikon 1.**

**Struktura ostvarenja prihoda i primitaka**

U nastavku slijedi tabelarni i grafički prikaz ostvarenih prihoda i primitaka Proračuna Grada Rijeke u 2024. godini, s usporednim podacima o ostvarenju prihoda i primitaka u prvom polugodištu 2023. godine.

**Tablica 2. Ostvarenje prihoda i primitaka Proračuna Grada Rijeke u prvom polugodištu 2024. g.**

| Opis | IZVRŠENJE I-VI 2023. | IZVRŠENJE I-VI 2024. | Indeks  |
| --- | --- | --- | --- |
| 1 | 2 | 3 | 4 |
| PRIHODI POSLOVANJA | **74.891.956,18** | **88.339.522,78** | **118,0** |
| Prihodi od poreza | **34.703.797,22** | **42.649.031,46** | **122,9** |
| * Porez na dohodak
 | 31.235.223,58 | 39.108.924,64 | 125,2 |
| * Porez na promet nekretnina
 | 3.224.970,51 | 3.186.637,82 | 98,8 |
| * Gradski porezi
 | 243.603,13 | 353.469,00 | 145,1 |
| Pomoći iz inozemstva i od subjekata unutar općeg proračuna  | **17.729.454,03** | **23.225.294,17** | **131,0** |
| Prihodi od imovine | **6.956.980,93** | **7.080.821,93** | **101,8** |
| * Prihodi od financijske imovine
 | 236.287,73 | 208.412,46 | 88,2 |
| * Prihodi od nefinancijske imovine
 | 6.666.200,23 | 6.822.197,64 | 102,3 |
| * Prihodi od kamata na dane zajmove
 | 54.492,97 | 50.211,83 | 92,1 |
| Prihodi od upravnih i administrativnih pristojbi, pristojbi po posebnim propisima i naknada | **12.606.285,64** | **12.189.691,04** | **96,7** |
| Prihodi od prodaje proizvoda i robe te pruženih usluga i prihodi od donacija te povrati po protestiranim jamstvima | **1.776.644,49** | **974.138,21** | **54,8** |
| Prihodi iz nadležnog proračuna i od HZZO-a temeljem ugovornih obveza | **273.949,00** | **199.463,75** | **72,8** |
| Kazne, upravne mjere i ostali prihodi | **844.844,87** | **2.021.082,22** | **239,2** |
| PRIHODI OD PRODAJE NEFINANCIJSKE IMOVINE | **8.743.383,15** | **4.124.665,01** | **47,2** |
| PRIMICI OD FINANCIJSKE IMOVINE I ZADUŽIVANJA | **2.264.797,72** | **413.661,66** | **18,3** |
| SVEUKUPNO PRIHODI I PRIMICI | **85.900.137,05** | **92.877.849,45** | **108,1** |

**Grafikon 2.**

**Ostvarenje prihoda i primitaka u prvom polugodištu 2024. godine**

* **PRIHODI POSLOVANJA**

***Prihodi poslovanja*** su planirani u iznosu od 179.178.321,00 eura, a ostvareni su u iznosu od 88.339.522,78 eura, odnosno 49,3% godišnjeg plana, a u odnosu na isto razdoblje prethodne godine veći su za 13.447.566,60 eura ili za 18,0%, što se prvenstveno odnosi na prihode od poreza i prihode od pomoći. Pojedine vrste prihoda su ostvarene u sljedećim iznosima :

* **Prihodi od poreza** su ostvareni u iznosu od 42.649.031,46 eura ili 51,6% godišnjeg plana, što se najvećim dijelom odnosi na prihode od poreza na dohodak koji su ostvareni u iznosu od 39.108.924,64 eura. Značajan utjecaj na veće ostvarenje prihoda od poreza na dohodak imaju uredbe koje su stupile na snagu 1. ožujka 2024. godine i kojima su povećani koeficijenti za obračun plaće zaposlenima u državnoj službi i javnim službama.
* **Prihodi od pomoći** se odnose na sredstva drugih proračuna, EU sredstva i slično. Ostvarene su u iznosu od 23.225.294,17 eura, što je 45,1% godišnjeg plana. U odnosu na prvo polugodište 2023. godine su veće za 5.495.840,14 eura ili za 31,0%, prvenstveno zbog pomoći iz državnog proračuna za OŠ obzirom na povećane rashode za zaposlene u OŠ.
* **Prihodi od upravnih i administrativnih pristojbi, pristojbi po posebnim propisima i naknada** su ostvareni u iznosu od 12,.189.691,04 eura, što je 45,1% godišnjeg plana, a u odnosu na isto razdoblje prethodne godine manji su za 416.594,60 eura ili za 3,3%.
Prihodi po posebnim propisima kod proračunskih korisnika su prihodi koje ostvaruju obavljanjem svoje osnovne djelatnosti, sufinanciranjem cijene svojih usluga i slično. Ostvareni su u iznosu 3.667.082,97 eura ili 51,2% godišnjeg plana.

Od proračunskih prihoda, u ovoj skupini prihoda vrijednosno je najznačajnija komunalna naknada, koja je ostvarena u iznosu od 7.730.496,47 eura ili 46,5% godišnjeg plana.

* **Prihodi od imovine** su ostvareni u iznosu od 7.080.821,93 eura ili 52,1% godišnjeg plana te su veći za 1,8% u odnosu na isto razdoblje prethodne godine. Pojedini prihodi od imovine su ostvareni u sljedećim iznosima:
	+ prihodi od zakupa poslovnog prostora u iznosu 3.704.538,72 eura
	+ prihodi od najma stambenog prostora u iznosu 957.644,60 eura
	+ prihodi od naknada za uporabu javnih površina u iznosu 572.999,49 eura
	+ prihodi od spomeničke rente u iznosu 515.419,15 eura
	+ prihodi od zakupa i služnosti na gradskom zemljištu u iznosu 495.125,81. eura.
* **PRIHODI OD PRODAJE NEFINANCIJSKE IMOVINE**

***Prihodi od prodaje nefinancijske imovine*** odnose se na prihode od prodaje zemljišta, prava građenja, prodaje stanova i poslovnih objekata te su ostvareni u iznosu od 4.124.665,01 eura ili 68,6% godišnjeg plana. U odnosu na prvih šest mjeseci 2023. godine manji su za 4.618.718,14 eura ili za 52,8% jer su prošle godine ostvareni prihodi od prodaje POS stanova na Martinkovcu.

* **PRIMICI OD FINANCIJSKE IMOVINE I ZADUŽIVANJA**

***Primici od financijske imovine i zaduženja*** ostvareni su u iznosu od 413.661,66 eura ili 26,3% godišnjeg plana. Odnose se na povrate sredstava izdvojenih na račun depozita za potrebe izvlaštenja zemljišta te na povrate glavnice kod proračunskog korisnika APOS-a.

* **RASHODI I IZDACI**

Ukupni rashodi i izdaci konsolidiranog proračuna su izvršeni u iznosu 78.753.725,93 eura ili 39,5% godišnjeg plana. U odnosu na isto razdoblje prethodne godine veći su za 9.890.170,38 eura ili za 14,4%. U ukupno izvršenim rashodima, iz proračunskih prihoda su financirani rashodi u iznosu 54.891.501,94 eura, a iz prihoda proračunskih korisnika 23.862.223,99 eura.

**Grafikon 3.**

**Struktura izvršenja rashoda i izdataka**

U nastavku se daje tabelarni i grafički prikaz ostvarenih rashoda i izdataka Proračuna Grada Rijeke u prvom polugodištu 2024. godine, s usporednim podacima za prvo polugodište 2023. godine.

+

**Tablica 4. Izvršenje rashoda i izdataka Proračuna Grada Rijeke u prvom polugodištu 2024. g.**

|  |  |  |  |
| --- | --- | --- | --- |
| Opis | IZVRŠENJE I-VI 2023. | IZVRŠENJE I-VI 2024. | Indeks  |
| 1 | 2 | 3 | 4 |
| RASHODI POSLOVANJA | **59.033.216,29** | **70.601.337,96** | **119,6** |
| Rashodi za zaposlene | 30.189.778,62 | 38.310.303,64 | 126,9 |
| Materijalni rashodi | 19.657.487,43 | 22.448.822,60 | 114,2 |
| Financijski rashodi | 644.584,38 | 563.911,28 | 87,5 |
| Subvencije | 2.014.405,70 | 2.312.433,08 | 114,8 |
| Pomoći dane u inozemstvo i unutar općeg proračuna | 465.943,60 | 171.514,18 | 36,8 |
| Naknade građanima i kućanstvima na temelju osiguranja i druge naknade | 2.023.815,20 | 2.271.372,85 | 112,2 |
| Ostali rashodi | 4.037.201,36 | 4.522.980,33 | 112,0 |
| RASHODI ZA NABAVU NEFINANCIJSKE IMOVINE | **4.031.934,02** | **5.842.122,72** | **144,9** |
| IZDACI ZA FINANCIJSKU IMOVINU I OTPLATE ZAJMOVA | **5.798.405,24** | **2.310.265,25** | **39,8** |
| UKUPNI RASHODI I IZDACI | **68.863.555,55** | **78.753.725,93** | **114,4** |

**Grafikon 4.**

**Ostvarenje rashoda i izdataka u prvom polugodištu 2024. godine**

* **RASHODI POSLOVANJA**

***Rashodi poslovanja*** su planirani u iznosu 168.321.191,00 eura, a izvršeni su u iznosu 70.601.337,96 eura, što predstavlja 41,9% godišnjeg plana. U odnosu na isto razdoblje prethodne godine veći su za 11.568.121,67 eura ili za 19,6%. Pojedine vrste rashoda unutar rashoda poslovanja izvršene su kako slijedi:

* **Rashodi za zaposlene** su izvršeni u iznosu 38.310.303,64 eura, što predstavlja 47,0% godišnjeg plana i veći su za 8.120.525,02 eura ili 26,9% u odnosu na prvih šest mjeseci 2023. godine. Na povećanje utječu veći rashodi za zaposlene u gradskoj upravi i kod proračunskih korisnika, sukladno kolektivnom pregovaranju na razini Grada, a za zaposlene u osnovnim školama sukladno kolektivnom ugovoru na razini države.

Od ukupnih rashoda za zaposlene, iznos od 5.773.842,60 eura ili 15% se odnosi na rashode za zaposlene u gradskoj upravi, a 32.536.461,04 eura ili 85% su rashodi za zaposlene kod proračunskih korisnika.

* **Materijalni rashodi**se odnose na troškove redovnog poslovanja i izvršavanja programskih aktivnosti gradske uprave i proračunskih korisnika. Izvršeni su u iznosu od 22.448.822,60 eura ili 37,8% godišnjeg plana. U odnosu na prvih šest mjeseci prethodne godine veći su za 2.791.335,17 eura ili za 14,2%, na što utječe povećanje sredstava za održavanje komunalne infrastrukture i drugo.
* **Financijski rashodi** se odnose na plaćene kamate po osnovi primljenih kredita, troškove bankarskih usluga i usluga platnog prometa te ostale financijske rashode. U prvih šest mjeseci 2024. godine izvršeni su u iznosu 563.911,28 eura ili 39,9% godišnjeg plana i manji su za 12,5% u odnosu na isto razdoblje prethodne godine.
* **Subvencije**su izvršene u iznosu od 2.312.433,08 eura ili 45,4% godišnjeg plana, što je više za 298.027,38 eura ili 14,8% u odnosu na prvih šest mjeseci prethodne godine. Najveći dio isplaćenih sredstava se odnosi na subvenciju KD "Autotrolej" u iznosu 1.984.267,68 eura.
* **Naknade građanima i kućanstvima** su izvršene u iznosu od 2.271.372,85 eura ili 37,5% godišnjeg plana i veće su za 247.557,65 eura ili 12,2% u odnosu na prvih šest mjeseci prethodne godine. Odnose se najvećim dijelom na naknade iz socijalnog programa, a ostatak sredstava na stipendije, novčane donacije za novorođenu djecu, sufinanciranje studentskih karata, za nagrade Grada Rijeke, nagrade učenicima i mentorima i drugo.
* **Ostali rashodi** su izvršeni u iznosu od 4.522.980,33 eura ili 38,2% godišnjeg plana, što je za 485.778,97 eura ili za 12,0% više u odnosu na prvih šest mjeseci 2023. godine. Najvećim dijelom se odnose na:
* Tekuće donacije u iznosu od 3.054.795,23 eura za javne potrebe u kulturi, sportu i tehničkoj kulturi, za sufinanciranje privatnih vrtića, sredstva za Gradsku vatrogasnu zajednicu, sredstva za političke stranke i drugo
* te Kapitalne pomoći u iznosu od 1.414.358,36 eura za sufinanciranje otplate kredita za izgradnju sportskih objekata i za program izgradnje objekata i uređaja komunalne infrastrukture s komunalnim društvima.
* **RASHODI ZA NABAVU NEFINANCIJSKE IMOVINE (KAPITALNI RASHODI)**

***Rashodi za nabavu nefinancijske imovine*** su izvršeni u iznosu od 5.842.122,72 eura ili 22,6% godišnjeg plana i veći su za 1.810.188,70 eura ili za 44,9% u odnosu na isto razdoblje prethodne godine. Najveća ulaganja u prvih šest mjeseci su izvršena na sljedećim kapitalnim projektima: projekt Energana, ulaganja u ceste i javne površine (uređenje javnih površina u bivšem kompleksu Benčić, rekonstrukcija raskrižja ulica Dukićeve i Tome Strižića), projekt Turistička valorizacija reprezentativnih spomenika riječke industrijske baštine, energetska obnova PPO Radost, ugradnja solarnih elektrana na objektima OŠ i dječjih vrtića i drugo.

* **IZDACI ZA FINANCIJSKU IMOVINU I OTPLATE ZAJMOVA**

***Izdaci za financijsku imovinu i otplate zajmova*** odnose se na otplatu glavnice primljenih kredita i zajmova Grada i proračunskih korisnika Dječjih vrtića Grada Rijeke i APOS-a. Ukupno su izvršeni u iznosu od 2.310.265,25 eura ili 44,0% godišnjeg plana. U odnosu na isto razdoblje prethodne godine manji su za 3.488.139,99 eura ili za 60,2% sukladno financijskim obvezama u pojedinim godinama.